अस्पताल में छुट्टियों का दौर, 31 में से 16 डॉक्टर मौजूद
बांसवाड़ा। शहरके सरकारी महात्मा गांधी चिकित्सालय में डॉक्टर ईयर एंड मनाने को लेकर अवकाश पर हैं। मंगलवार को कुल 31 में से मात्र 16 डॉक्टर ही मौजूद रहे। जिसमें दो मेडिकल ऑफिसर अनुपस्थित रहे। मंगलवार को भी हॉस्पिटल की ओपीडी में 2-3 डॉक्टर ही बैठे नजर आए। चर्म रोग परामर्श कक्ष और नाक, कान, गला रोग परामर्श कक्ष पर डॉक्टर के नहीं होने की जानकारी वाली तख्तियां टंगी हुई नजर आईं। जिससे इस कक्ष की ओर आने वाले मरीजों को चिकित्सा परामर्श लिए बिना ही लौटना पड़ा। पीएमओ ने बताया कि दो डॉक्टरों ने 21 दिनों पूर्व अवकाश स्वीकृत करवाया था, उन्हें नोटिस देकर उनकी पीएल निरस्त की है, लेकिन नोटिस की कार्रवाई एक जनवरी तक होनी है और एक तारीख को दोनों डॉक्टर ज्वॉइन भी करने वाले हैं। उन्हाेंने बताया कि वर्ष के आखिरी माह के आखिरी दिनों में ऐसे हालात बनते हैं।
पीएमओ डॉ. वीके जैन ने बताया कि बड़ा हॉस्पिटल होने से मरीजों के आने का क्रम अस्पताल समय के अलावा भी बना रहता है। ऐसे में ईएनटी, चर्म रोग और नेत्र रोग के डॉक्टर को पिछले कुछ वर्षों से ओपीडी और नाइट ड्यूटी पर नहीं लगाया जा रहा है। लेकिन, अब बड़ी संख्या में डॉक्टरों के छुट्टियों पर चले जाने से आने वाले मरीजों को काफी दिक्कतों का सामना करना पड़ता है। हम इस स्थिति को समझ रहे हैं और मौजूदा हालात से निबटने की कोशिश भी कर रहे हैं। इसमें निदेशक चिकित्सा एवं स्वास्थ्य से निर्देश लेकर आवश्यक व्यवस्था बनाएंगे। अस्पताल में आने वाले रोगियों का ठीक से उपचार हो, इसकी कोशिश की जाएगी। हमारे पास दंत चिकित्सा विभाग के दो, आयुर्वेद के चार, होम्योपैथी के एक और यूनानी चिकित्सा पद्धत्ति के एक डॉक्टर हैं, लेकिन उन्हें ओपीडी में नहीं बैठा सकते हैं।
गुजरातजा रहे हैं अधिकांश रोगी : ग्रेडके अस्पताल में चिकित्सकों की कमी के मद्देनजर शहरी और ग्रामीण क्षेत्रों के अधिकांश लोग समीपवर्ती मोड़ासा, दाहोद,झालोद, संतरामपुर, लुनावाड़ा, हिम्मतनगर, बड़ौदा, अहमदाबाद पर जाकर मजबूरी में उपचार करवा रहे हैं। जिन पर अनावश्यक रूप से आर्थिक भार पड़ रहा है।
hin_Deva hin_Deva hin_Deva hin_Deva